"Medumopuo le Puisokaelo ka ditlhopha Jaaka morutabana wa kgato ya motheo, maikarabelo a mangwe a gago ke go netefatsa gore barutwana botlhe ba kgona go buisa! Dikaedi dingwe tse di botlhokwa tse o tshwanetseng go di latela go ruta medumopuo ke: 1 Go netefatsa gore o na le lenaneo la medumopuo le le feletseng, le akaretsa medumo yotlhe ya puo ya gago. • Lenaneo la medumopuo ya Puo ya gae ya Setswana la NECT le neetswe fa tlase – lokologa go le dirisa kgotsa go dirisa lenaneo la medumopuo lengwe le lengwe le le rulagantsweng ke porofense, kgaolo kgotsa sekolo sa gago. 2 Dirisa lenaneo la medumopuo la gago ka tatelano. Modumo mongwe le mongwe: • Netefatsa gore barutwana ba utlwa modumo mme ba lemoga modumo mo mafokong. • Ruta barutwana kamano ya tlhaka le modumo – gore modumo o lebega jang. • Ba ikatisetse go kopanya medumo le medumo e mengwe e ba e itseng go dira mafoko. • Buisa setlhangwa se se akaretsang mafoko a a dirisang modumo. • Boeletsa medumo yotlhe e e rutiwang ka metlha. Dikaedi dingwe tse di botlhokwa tse o tshwanetseng go di latela go ruta go buisa ke: 1 Rulaganya barutwana ka bokgoni jwa go buisa jo bo tshwanang. 2 Bitsa setlhopha sengwe le sengwe go go buisetsa bonnye gangwe mo bekeng. 3 Leka go reetsa barutwana ba ba kgaratlhang ba buisa gabedi kgotsa gararo mo bekeng. 4 Dirisa setlhangwa sa maemo a a tshwanetseng – ka ditlhopha tse dingwe, o ka tshwanelwa ke go dira poeletso ya medumo le go aga mafoko. 5 Fa o dira le setlhopha, reetsa morutwana mongwe le mongwe a buisa ka nosi. 6 Ruta barutwana go dumisa mafoko a ba sa a itseng ka metlha – fa morutwana a fitlhela lefoko le a palelwang ke go le buisa, ba thuse go le dumisa. O seka wa le tlola kgotsa wa bitsa morutwana yo mongwe go le buisa. 7 Ka nako ya puisokaelo ka ditlhopha, naya barutwana ka bobedi go dira ditirwana tsa puiso mmogo fa o dira le setlhopha se se nnye. Medumopuo le Puisokaelo ka ditlhopha 15"